### NN 148/2023 (13.12.2023.), Odluka o porezima Općine Cerovlje

Općina Cerovlje

2106

Na temelju članka 41. stavka 4. i članka 42. Zakona o lokalnim porezima (»Narodne novine« broj 115/16, 101/17, 114/22 i 114/23) i članka 17. Statuta Općine Cerovlje (»Službene novine Grada Pazina«, broj 11/09, 7/13, 19/14, 4/18, 14/20, 6/21 i 21/21 – pročišćeni tekst), Općinsko vijeće Općine Cerovlje, na sjednici održanoj 29. studenoga 2023. godine, donijelo je

ODLUKU

O POREZIMA OPĆINE CEROVLJE

I. OPĆE ODREDBE

Članak 1.

Ovom se Odlukom utvrđuju vrste poreza koji pripadaju Općini Cerovlje (dalje: Općina), porezni obveznici, porezne osnovice, stope i visine poreza, te način obračuna i plaćanja poreza.

Općinski porezi prihod su Proračuna Općine.

II. VRSTE POREZA

Članak 2.

Općina uvodi i njoj pripadaju sljedeći porezi:

1. porez na potrošnju

2. porez na kuće za odmor

3. porez na korištenje javnih površina.

1. Porez na potrošnju

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

Obveznik poreza na potrošnju je svaka pravna i fizička osoba koja pruža ugostiteljske usluge na području Općine.

Članak 5.

Osnovica poreza na potrošnju je prodajna cijena pića po kojoj se pića prodaju u ugostiteljskim objektima, a u koju nije uključen porez na dodanu vrijednost.

Članak 6.

Porez na potrošnju plaća se po stopi od 3 % na osnovicu iz članka 5. ove Odluke.

Članak 7.

Obračunsko razdoblje poreza na potrošnju je od prvog do posljednjeg dana u mjesecu.

Obveznik poreza dužan je Istarskoj županiji, Upravnom odjelu za proračun i financije, Odsjeku za utvrđivanje i naplatu poreza i vlastitih prihoda (dalje: Istarska županija) podnijeti mjesečni izvještaj o obračunatom porezu na propisanom obrascu, i to do 20. dana u mjesecu za prethodni mjesec.

Utvrđenu obvezu porezni je obveznik dužan platiti do posljednjeg dana u mjesecu za prethodni mjesec.

Obveznik poreza na potrošnju dužan je u svom knjigovodstvu osigurati podatke potrebne za utvrđivanje i plaćanje poreza na potrošnju.

Članak 8.

Poslove utvrđivanja, evidentiranja, nadzora, naplate i prisilne naplate poreza na potrošnju, za Općinu obavlja Istarska županija.

Istarskoj županiji za poslove iz stavka 1. ovog članka pripada naknada od 5 % od ukupno naplaćenih prihoda.

Ovlašćuje se nadležna organizacija platnog prometa zadužena za naplatu javnih prihoda (FINA) da naknadu Istarskoj županiji obračuna i uplati u Proračun Istarske županije do zadnjeg dana u mjesecu za prethodni mjesec.

Istarska županija dužna je Općini dostaviti Izvješće o utvrđenom i naplaćenom porezu do 15. u mjesecu za prethodni mjesec.

2. Porez na kuće za odmor

Članak 9.

Kućom za odmor smatra se svaka zgrada ili dio zgrade ili stan koji se koristi povremeno ili sezonski, odnosno koji se ne koristi za trajno stanovanje tijekom kalendarske godine i nalazi se na području Općine.

Kućom za odmor ne smatraju se gospodarske zgrade koje služe isključivo za poljoprivrednu proizvodnju, preradu i smještaj poljoprivrednih strojeva, oruđa, alata, nadstrešnice i drugi slični objekti koji se ne mogu koristiti za odmor.

Članak 10.

Porez na kuće za odmor plaćaju pravne i fizičke osobe koje su vlasnici kuća za odmor na području Općine.

Vlasnikom kuće za odmor smatrat će se osoba, odnosno osobe (suvlasnici) koji su kao vlasnici, odnosno suvlasnici uknjiženi u zemljišnim knjigama.

Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim dijelovima.

Obveza plaćanja poreza na dohodak s osnove obavljanja djelatnosti iznajmljivanja stanova, soba i postelja putnicima i turistima te organiziranja kampova prema odredbama posebnog propisa o porezu na dohodak nema utjecaja na utvrđivanje statusa kuće za odmor.

Članak 11.

Porez na kuće za odmor dužni su plaćati i oni vlasnici odnosno suvlasnici kuća za odmor koji imaju prijavljeno prebivalište na području Općine, ali koriste kuću na način opisan u članku 9. ove Odluke.

U postupku dokazivanja statusa kuće za odmor u smislu stavka 1. ovog članka, tijelo koje vrši razrez poreza može tražiti i dostavu druge dodatne dokumentacije poput potvrde o prebivalištu/boravištu, plaćanju RTV pristojbe, izjave svjedoka, obilazak nekretnine, potvrde i druge podatke kako bi se utvrdilo radi li se o kući za odmor.

Članak 12.

Porez na kuće za odmor plaća se godišnje, u iznosu od 3,00 EUR po četvornom metru korisne površine kuće za odmor.

Članak 13.

Porez na kuće za odmor plaća se u roku od 15 dana od dana dostave rješenja o utvrđivanju tog poreza.

Članak 14.

Obveznici plaćanja poreza na kuće za odmor dužni su nadležnom tijelu dostaviti podatke o kući za odmor, o mjestu gdje se kuća nalazi, korisnu površinu kuće, podatke o poreznom obvezniku te druge podatke potrebne za razrez poreza najkasnije do 31. ožujka godine za koju se utvrđuje porez na kuće za odmor.

Članak 15.

Porez na kuće za odmor ne plaća se na kuće za odmor izuzete od plaćanja Zakonom o lokalnim porezima.

Pri promjeni vlasništva kuće za odmor tijekom kalendarske godine novi vlasnik plaća porez na kuću za odmor ako taj porez nije bio utvrđen prijašnjem vlasniku.

Članak 16.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor, za Općinu obavlja Istarska županija.

Istarskoj županiji za poslove iz stavka 1. ovog članka pripada naknada od 5 % od ukupno naplaćenih prihoda.

Ovlašćuje se nadležna organizacija platnog prometa zadužena za naplatu javnih prihoda (FINA) da naknadu Istarskoj županiji obračuna i uplati u Proračun Istarske županije do zadnjeg dana u mjesecu za prethodni mjesec.

Istarska županija dužna je Općini dostaviti Izvješće o utvrđenom i naplaćenom porezu do 15. u mjesecu za prethodni mjesec.

3. Porez na korištenje javnih površina

Članak 17.

Porez na korištenje javnih površina plaćaju pravne i fizičke osobe koje koriste javne površine.

Javnim površinama, u smislu ove Odluke smatraju se zemljišta definira Odlukom o komunalnom redu.

Članak 18.

Porez na korištenje javnih površina obračunava se i naplaćuje mjesečno po četvornom metru ili metru dužnom, i to:

– za korištenje javnih površina u sjedištu Općine – 3,00 EUR po četvornom metru mjesečno

– za korištenje javnih površina u drugim mjestima Općine – 2,00 EUR po četvornom metru mjesečno.

Porez iz stavka 1. ovog članka plaća se mjesečno, za puni mjesec, bez obzira koliko se dana u mjesecu koristi javna površina.

Članak 19.

Uvjeti za korištenje javne površine, visina poreza i način plaćanja tog poreza uređuju se Rješenjem o korištenju javnih površina.

Za korištenje javnih površina u razdoblju kraćem od mjesec dana, porez na korištenje javnih površina plaća se odjednom, prije početka korištenja javne površine.

Za korištenje javnih površina u razdoblju dužem od mjesec dana, porez na korištenje javnih površina plaća se mjesečno, po ispostavljenom računu, unaprijed, najkasnije do petog u mjesecu za tekući mjesec.

Članak 20.

Porez na korištenje javnih površina za postavljanje privremenih objekata, reklamnih predmeta te za ostale namjene određuje se u eurima po satu, metru kvadratnom ili po komadu, satno, dnevno ili mjesečno, i to:

|  |  |  |  |  |  |
| --- | --- | --- | --- | --- | --- |
| Rbr. | Privremeni objekti | m²/kom | Satno | Dnevno | Mjesečno |
| 1. | Postava kioska  (jednoprostrana jedinica za pružanje usluge preko pulta) | m² |  |  | 8,00 |
| 2. | Postava montažnog objekta  (jednoprostrana jedinica za pružanje usluge unutar objekta) | m² |  |  | 8,00 |
| 3. | Pokretna naprava |  |  |  |  |
| 3.1. | Postava pokretne radnje  (prostorno neovisna i prenosiva jedinica, u pravilu na kotačima) |  |  |  |  |
| 3.1.1. | Za obavljanje uslužne djelatnosti | m² |  | 3,00 |  |
| 3.1.2. | Za obavljanje ugostiteljske djelatnosti | m² |  | 3,00 |  |
| 3.1.3. | Za obavljanje trgovačke djelatnosti | m² |  | 3,00 |  |
| 3.2. | Postava uslužne naprave  (ledenica za sladoled, rashladna vitrina, automat za sladoled i slično) | kom. |  | 4,00 |  |
| 3.3. | Postava naprave za zabavu  (vrtuljak, trampolin, tobogan i slično) | m² |  | 0,60 |  |
| 3.4. | Postava zabavnog parka  (luna park, cirkus, klizalište, karting i slično) | m² |  | 0,40 |  |
| 3.5. | Postava štanda  (pult, stol, otvorenog ili zatvorenog tipa) | kom. |  | 20,00 |  |
| 3.6. | Postava ugostiteljskog šanka | m² |  | 10,00 |  |
| 3.7. | Postava ugostiteljske terase |  |  |  |  |
| 3.7.1. | Sezonska otvorena ugostiteljska terasa | m² |  | 0,30 |  |
| 3.7.2. | Stalna zatvorena ugostiteljska terasa | m² |  | 0,40 |  |
| 3.8. | Postava građevinske skele |  |  |  |  |
| 3.8.1. | Površine do 80,00 m² | m² |  | 0,20 |  |
| 3.8.2. | Površine preko 80,00 m² | m² |  | 0,15 |  |

|  |  |  |  |  |  |
| --- | --- | --- | --- | --- | --- |
| Rbr. | Reklamni predmeti | m²/kom | Satno | Dnevno | Mjesečno |
| 1. | Postava transparenta  (reklamni predmet koji se postavlja iznad javnoprometne ili druge površine) | kom. |  | 2,00 |  |
| 2. | Postava reklamne zastave  (reklamni predmet koji sadrži reklamni natpis) | kom. |  |  | 15,00 |
| 3. | Postava reklamnog panoa  (predmet namijenjen isticanju reklamne poruke) |  |  |  |  |
| 3.1. | Samostojeći reklamni pano (tzv. sendvič)  (reklamni pano na prijenosnom stalku) | kom. |  | 0,80 |  |
| 3.2. | Reklamni pano velikog formata (jumbo reklamni pano)  (površine 6,00 m² i više) | m² |  | 0,20 |  |
| 3.3. | Reklamni pano na stupu javne rasvjete  (dimenzija 100,00 cm x 150,00 cm s time da visina od donjeg ruba pa do tla iznosi najmanje 4,50 m) | kom. |  | 0,15 |  |
| 4. | Postava reklamne tende | kom. |  |  | 10,00 |
| 5. | Postava reklamnog suncobrana | kom. |  |  | 5,00 |
| 6. | Postava reklamnog ormarića ili vitrine | kom. |  |  | 20,00 |
| 7. | Postava reklamnog uređaja | kom. |  |  | 70,00 |
| 8. | Postava reklamnog stupa | kom. |  |  | 70,00 |
| 9. | Postava reklamne ograde | m² |  |  | 2,00 |
| 10. | Postava reklame na zaštitnoj ogradi gradilišta | m² |  |  | 2,00 |
| 11. | Postava reklame na zaštitnom platnu građevinske skele | m² |  |  | 2,00 |

|  |  |  |  |  |  |
| --- | --- | --- | --- | --- | --- |
| Rbr. | Ostale namjene | m²/kom/ sat | Satno | Dnevno | Mjesečno |
| 1. | Snimanje filma i reportaža (Draguć, Kaštel Paz, Possert, kulturna dobra općenito) | kom. |  | 300,00 |  |
| 2. | Snimanje reklama i reklamnog TV spota (Draguć, Kaštel Paz, Possert, kulturna dobra općenito) | kom. |  | 500,00 |  |
| 3. | Snimanje/fotografiranje za katalog (Draguć, Kaštel Paz, Possert, kulturna dobra općenito) | kom. |  | 400,00 |  |
| 4. | Snimanje filma i reportaža (ostali dijelovi Općine Cerovlje) | kom. |  | 200,00 |  |
| 5. | Snimanje reklama i reklamnog TV spota (ostali dijelovi Općine Cerovlje) | kom. |  | 400,00 |  |
| 6. | Snimanje/fotografiranje za katalog (ostali dijelovi Općine Cerovlje) | kom. |  | 300,00 |  |
| 7. | Organizacija događanja (koncerti i druga komercijalna događanja, političke aktivnosti – tribine i sl.) | m² |  | 0,25 |  |
| 8. | Postava bankomata na otvorenom prostoru, odnosno javnoj površini koja nije u sklopu zgrade | kom. |  |  | 300,00 |
| 9. | Postava dizalice u sklopu obavljanja građevinskih radova | m² |  | 0,30 |  |
| 10. | Korištenje električne energije iz elektro ormarića u vlasništvu Općine |  |  |  |  |
| 10.1. | Štandovi, kućice i pokretne naprave do 2 kW | kom. |  | 7,00 |  |
| 10.2. | Štandovi, kućice i pokretne naprave od 2 do 5 kW | kom. |  | 15,00 |  |
| 10.3. | Štandovi, kućice i pokretne naprave preko 5 kW – za svaki naredni kW | kom. |  | 3,00 |  |
| 10.4. | Promotivne akcije, prezentacije i drugi programi | kom. |  | 50,00 |  |
| 10.5. | Priključak pozornice | kom. |  | 100,00 |  |

Članak 21.

Visinu, način i uvjete plaćanja poreza na korištenje javnih površina za vrijeme održavanja manifestacija koje organizira Općina ili su od značenja za Općinu određuje Načelnik Općine Cerovlje o čemu donosi Zaključak.

Visinu, način i uvjete plaćanja poreza na korištenje javnih površina koji nije definiran ovom Odlukom određuje Načelnik Općine Cerovlje o čemu donosi Zaključak.

Načelnik Općine Cerovlje može iznimno, kada je to u interesu Općine, djelomično ili u potpunosti utvrditi oslobođenje od plaćanja poreza na korištenje javnih površina, o čemu donosi Zaključak.

Članak 22.

Jedinstveni upravni odjel će, na zahtjev zainteresirane osobe ili po službenoj dužnosti, izdati rješenje o porezu na korištenje javnih površina.

Rješenjem iz stavka 1. ovog članka, osim visine poreza, utvrdit će se i posebni uvjeti za korištenje javne površine i postavljanje privremenog objekta i reklamnog predmeta u skladu s općim aktom koji uređuje to područje.

Rješenjem iz stavka 1. ovog članka odobrit će se korištenje javnih površina samo ako podnositelj zahtjeva nema nepodmirenih dospjelih dugovanja prema Općini s bilo koje osnove.

Članak 23.

Porez iz članka 20. ove Odluke plaća se dnevno, unaprijed, prije zauzeća javne površine, odnosno prije izdavanja odobrenja za dnevno korištenje javne površine, za sve dane korištenja.

Članak 24.

Korištenje javnih površina za provođenje humanitarnih i neprofitnih aktivnosti odobrava se bez plaćanja poreza na korištenje javnih površina.

Rješenje iz stavka 1. Ovog članka donosi nadležni Jedinstveni upravni odjel.

Članak 25.

Poslove dodjela, obračuna i naplate poreza na korištenje javnih površina obavlja Jedinstveni upravni odjel Općine.

III. ZAVRŠNE ODREDBE

Članak 26.

Za utvrđivanje poreza, naplatu, žalbe, obnovu postupka, zastaru, ovršni i prekršajni postupak, kao i sve ostale postupovne radnje primjenjuju se odredbe Zakona o porezu na dohodak, Općeg poreznog zakona i Zakona o lokalnim porezima.

Članak 27.

Postupci u svezi s utvrđivanjem i naplatom poreza na potrošnju, poreza na kuće za odmor, poreza na tvrtku ili naziv i poreza na korištenje javnih površina započeti do dana stupanja na snagu ove Odluke dovršiti će se prema odredbama Odluke o porezima Općine Cerovlje (»Narodne novine« broj 130/17 i »Službene novine Grada Pazina i Općina Cerovlje, Gračišće, Karojba, Lupoglav i Sv. Petar u Šumi« broj 56/17).

Članak 28.

Stupanjem na snagu ove Odluke prestaje važiti Odluka o porezima Općine Cerovlje (»Narodne novine« broj 130/17 i »Službene novine Grada Pazina i Općina Cerovlje, Gračišće, Karojba, Lupoglav i Sv. Petar u Šumi« broj 56/17).

Članak 29.

Ova Odluka objavit će se u »Narodnim novinama« i »Službenim novinama Grada Pazina i Općina Cerovlje, Gračišće, Karojba, Lupoglav i Sv. Petar u Šumi«, a stupa na snagu 1. siječnja 2024. godine.

Klasa: 410-01/23-01/05
 Urbroj: 2163-14-02/02-23-1
 Cerovlje, 29. studenoga 2023.

OPĆINSKO VIJEĆE OPĆINE CEROVLJE

Predsjednik
 Općinskog vijeća
 Ivan Jurada, v. r.